‘Plaas SA in bekwame hande’ pleit Mandela-stigtingStudentebetogings in Pretoria (Oktober 2016). Foto: Twitter Die Nelson Mandela-stigting het Dinsdag geen doekies omgedraai nie en gesê dit is pynlik om toe te kyk “hoe die wiele van die voertuig van die staat afkom”. Die stigting het na die regering gekap en gesê hy ondersteun ander mense en organisasies wat ook eis dat diegene wat Suid-Afrika se demokrasie in gedrang bring en sy hulpbronne plunder, aanspreeklik gehou moet word. “Vandag, twintig jaar nadat Nelson Mandela Suid-Afrika se Grondwet onderteken het en kort voor die derde herdenking van sy dood, is dit vir ons by die Nelson Mandela-stigting pynlik om toe te kyk hoe die wiele van die voertuig van die staat afkom. Ons het gesien hoe noodsaaklike instansies soos die Suid-Afrikaanse Inkomstediens (Said), die nasionale vervolgingsgesag (NVG) en ander wetstoepassingsinstansies verswak weens politieke inmenging in privaat belange,” het die stigting gesê. “Ons dra nou die gevolge van ŉ politieke tendens om die sake van die staat te verpersoonlik rondom een individuele leier. In ŉ grondwetlike demokrasie is dit betreurenswaardig.” Die stigting het pres. Jacob Zuma nie een keer by naam in die verklaring genoem nie. Die stigting het verwys na die konstitusionele hof se uitspraak in die Nkandla-saak en gesê hierdie saak is net nog ŉ bewys dat Suid-Afrika gefaal het in sy poging om ŉ funksionerende grondwetlike wese te wees. “Soos hierdie spesifieke wiel wegrol, is ander noodsaaklike instansies ook besig om af te breek. Die wetgewende, sake- en openbaredienste-sektore van die land word erg hierdeur geraak, wat die staat se vermoë om die mense te dien, al meer benadeel,” het die stigting gesê. Betogende studente bots met die polisie buite die parlement tydens die aankondiging van die mediumtermynbegrotingsraamwerk (26 Oktober 2016). Foto: ANA “ŉ Stryd woed tans om die Said-wiel aan die voertuig van die staat geheg te hou. Wat in die openbare diskoers as ‘staatskaping’ deur privaat en politieke belange beskryf word, is volgens ons ŉ groot bedreiging vir die Republiek.” Die stigting het ook na die noodsaaklikheid van ŉ toeganklike en ten volle funksionerende onderwysstelsel verwys en gesê hoewel Suid-Afrika dit nog nooit ten volle gehad het nie, het die onderwysstelsel in die afgelope twee dekades aansienlik agteruitgegaan. “Skole, veral dié in townships en plattelandse gebiede, is grootliks deur politieke belange gekaap en het tot op ondenkbare vlakke versleg. Nou word universiteite ook op hul knieë gedwing soos hulle van die een krisis na die volgende strompel, terwyl ŉ skyn van normaliteit afgedwing word in ŉ tyd wat in werklikheid ŉ noodtoestand is. Dit is vir geen onderwysstelsel volhoubaar nie. Die ineenstorting van ons universiteite sal ons demokrasie tot in sy kern beskadig.” Die stigting het gesê hulle doen ŉ beroep op die ANC om seker te maak dat die staat “in veilige en bekwame hande geplaas word”.